Contrari
di dutis lis previsions dai analiscj e dai sondaçs, lis elezions dai
7 di Mai intal Ream Unît di Grande Bretagne e Irlande dal Nord a àn
dât ai Conservadôrs une maiorance assolude tal prossim Parlament
britanic che i permet a David Cameron di vuidâ il so secont guvier e
cence plui la dibisugne de poie dai Liberâi Democratics. In gracie
dal sisteme eletorâl britanic, che si fonde sui risultâts secs di
ogni circoscrizion e no su lis percentuâls di vôt complessivis, i
Conservadôrs cul 36,9% des preferencis e un aument di vôts che nol
rive nancje al 1% a àn rivât a otignî 331 elets, 24 di plui dal
2010 e avonde par vê la maiorance assolude. Invezit i Laburiscj,
cuntun aument dai vôts dal 1,5% che ju à puartâts al 30,1% dai
consens, si son ricjatâts cun 232 deputâts, 26 in mancul di chei de
legjislature stade. Inmò plui penze la sconfite dai Liberâi
Democratics che a àn paiade pardabon cjare la aleance di guvier cui
Conservadôrs e che a àn pierdût il 15,2% dai vôts e 49 deputâts
cjatantsi a mantignî a pene 8 rapresentants in Parlament. I
populiscj dal UKIP a àn vût sì une fuarte incressite di consens, o
sei il 9,5% in plui dal 2010, ma a àn otignût juste un elet. Tra i
partîts a difusion statâl a cressi a son stâts ancje i Verts,
cuntun 2,8% di vôts in plui e un deputât.
Inmò
plui impressionant de maiorance assolude dai Conservadôrs al è stât
il sucès dal SNP che al à otignût la metât dai vôts scozês (il
30% in plui dal 2010) e concuistât 56 des 59 circoscrizions
eletorâls de Scozie. Un risultât storic che, cemût che e à
comentât la segretarie dal SNP Nicola Sturgeon, no varès crodût di
otignî nancje intai siei siums plui grancj. Rispiet al 2010, i
Laburiscj scozês a colin di 41 deputâts a 1, i Liberâi Democratics
di 11 a 1 e i Conservadôrs a mantegnin chel unic parlamentâr che a
vevin. I scozês a àn votât par che la lôr vôs si sinti biel a
fuart a Westminster e par meti fin ae austeritât, e à declarât la
Sturgeon invidant il gnûf esecutîf britanic a garantî ae Scozie
une devoluzion di competencis e di risorsis inmò plui fuarte di chê
prometude ae vilie dal referendum su la indipendence. Nol è un câs
duncje che tra lis primis peraulis ditis di David Cameron dopo dal
vôt o cjatìn la promesse di une devoluzion di podês ae Scozie, ma
ancje al Gales e ae Irlande dal Nord.
Par
chel che al rivuarde lis sîs conteis nordirlandesis sot
aministrazion britaniche, l’UUP al è l’unic a vê vuadagnât e
al tornarà a vê doi rapresentants intal Parlament di Londre. Intal
front unionist però la formazion politiche plui fuarte si conferme
il DUP cul 25,7% di preferencis e 8 elets. Pôc daûr in tiermins di
vôts, cul 24,5%, o cjatìn i republicans dal Sinn Féin che però al
oten dome 4 deputâts, un in mancul dal 2010. Chel altri moviment de
aree nazionaliste irlandese, il SDLP, cul 13,9% di preferencis al
piert consens, ma al manten i siei 3 elets. Al contrari, il moderât
Alliance Party al cres i siei vôts (8,6%) di plui dal 2% ma al piert
l’unic parlamentâr che al veve.
In
Gales invezit i Laburiscj a restin il partît plui votât cul 36,9%
des preferencis e 25 elets (un in mancul de volte prime), intant che
i Conservadôrs a infuartissin la lôr posizion cul 27,2% dai vôts e
11 deputâts (trê in plui dal 2010). Tra i partîts britanics i
Liberâi Democratics a pierdin il 13,6% dai consens e 2 dai 3
parlamentârs che a vevin, intant che il UKIP al cres fintremai dal
11,2% ma nol rive a cjapâ nancje un deputât. I nazionalitaris dal
Plaid Cymru cul 12,1% di preferencis (o sei il 0,8% in plui de volte
stade) a son il cuart partît plui votât dal Gales e a confermin i
lôr 3 rapresentants intal Parlament di Londre.
Sierìn
cu la Cornualie che, cundut de sô specificitât linguistiche e
nazionâl, no gjolt di une organizazion aministrative autonome. Achì
i Conservadôrs a fasin capot e a cjapin dutis lis sîs
circoscrizions eletorâls cornichis intant che i Liberâi
Democratics, che intal 2010 a ‘ndi vevin vinçudis trê, a restin a
bocje sute.
Font:
BBC,
08/05/15;
The Guardian, 08/05/15
cat_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn lvs_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn srd_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn nob_Latn fur_Latn fur_Latn fur_Latn fur_Latn fur_Latn ron_Latn fra_Latn zho_Hans unk eng_Latn